લૉગહાઉસમાં પહોંચ્યાં બાદ અમને કોચ દ્વારા પહેલું કામ મળ્યું કે અમારામાંથી બે-ત્રણ એડલ્ટ લૉગ હાઉસમાં જ રહે અને જે ફૂડનો સામાન આવ્યો છે તેનું ધ્યાન રાખે, અને ખાસ કરીને ફૂડનો એરિયા ક્લોઝ કરીને રાખે કારણ કે ફૂડ ચોરાઇ જવાનો ભય છે. કોચની આ સૂચના સાંભળીને મને થોડું અજુગતું લાગ્યું, તેથી હું વિચારવા લાગી કે હાઉસની આસપાસ કોઈ વસ્તી તો છે નહીં પછી કોણ ફૂડની ચોરી કરવાનું છે? અને બાકીનાં પેરેન્ટ્સ તેમજ બાળકોની સાથે વૂડ્સમાં જઈ સૂકી–ભીની જે કોઈ લાકડીઓ મળે તે લઈ આવવાની. આ લાકડીઓનો ઢગલો આઉટહાઉસ પાસે કરવાનો હતો જેથી ફાયરપ્લેસ માટે આ લાકડીઓ કામમાં આવી શકે. આ કાર્ય અમારે અમારાં બાળકોનું ધ્યાન રાખતાં રાખતાં ગ્રૂપમાં જ કરવાનું હતું. હાઉસમાંથી નીકળતી વખતે અમને કોચની બીજી સૂચના મળી કે હાથમાં ટૉર્ચ અને ઓઇલ લેમ્પ સાથે રાખવાં જેથી કરીને અંધારું ન થાય. ત્રીજી સૂચના મળી કે કોઈએ પોતાની પાસે રહેલ ટૉર્ચ કે લેમ્પને બંધ ન કરવાં, સતત લાઇટ ચાલુ જ રાખવી. ચોથી સૂચના એ કે બધાએ એકસાથે જ ચાલવું; કોઈએ આગળ પાછળ ચાલવું નહીં. એમાંયે થોડું આગળ તો થોડું ઘણું ચાલે પણ પાછળ તો કોઈએ રહેવું નહીં, અને માનો કે કોઈ……કોઈ કારણસર પાછળ રહી જાય તો કોચને એની સૂચના આપવી જેથી કરીને આખુંયે ગ્રૂપ ત્યાં ઊભું રહી જાય. પાંચમી સૂચના એ કે કોઈએ ચૂપચાપ ન ચાલવું; સતત બોલતું રહેવું. આમ, કોચની વિવિધ સૂચનાઓ સાંભળીને મને બહુ આશ્ચર્ય થતું હતું. કોચની આ સૂચનાઓથી એ વાતનો ખ્યાલ આવ્યો કે આ જંગલ એરિયા છે, સુમસાન છે અને એમાંયે ચારે બાજુ અંધકાર છે તેથી ટૉર્ચ અને ઓઇલ લેમ્પ સાથે હોવાં જરૂરી છે, પણ અંધારું ક્યાંય કરવું નહીં અને કોઈએ પાછળ એકલા ન રહેવું તે વાત મને ન સમજાઈ. પરંતુ હું ચૂપ રહી. બધાની સાથે સાથે નીકળ્યા બાદ આ સૂચનાઓ અંગે કોચને પૂછ્યું ત્યારે તેઓ કહે કે અહીં રીંછ, ફોક્સ, રેટલ સ્નેક, રેકુન વગેરેનું પ્રમાણ વધુ છે તેથી સાથે જ રહેવાની સૂચના આપી છે. જો બધા જ લોકો સાથે હોય તો રીંછ અને ફોક્સ હુમલો કરવા માટે અચકાય છે તેથી જેમ સાથે રહીએ તેમ વધુ સલામત રહી શકાય. વળી, આપણા નાસ્તા, ફૂડ વગેરે બહાર હોય તો રીંછ તેનાં પર પણ એટેક કરે છે માટે ફૂડ આઇટમ્સ બધી જ રૂમમાં પૅક કરીને રાખી જેથી આપણી ગેરહાજરીમાં જો રીંછ લૉગહાઉસ પર એટેક કરે તો ફૂડ બચાવી શકાય અથવા એ ફૂડ ખાવામાં વ્યસ્ત હોય તો રૂમ છોડીને ભાગી શકાય. કોચની આ રીંછવાળી વાત મારે માટે નવી હતી જેને હું સાંભળતાં જ એટલી ડરી ગઈ કે ઠંડી હોવા છતાં મને ગરમી લાગવા લાગી. એમ તો અમારા ઘરની આસપાસમાં ઘણા ફોક્સ નીકળતાં હોય છે, પણ એ હાઉસિંગ એરિયા હોય એટલે બીક નથી લાગતી, પણ અહીં તો જંગલ છે. એમાંયે રીંછ … એ તો મેં ફક્ત ઝૂમાં જ જોયેલા છે. હા, અમેરિકામાં ઘણા વિસ્તાર એવા છે જ્યાં રીંછ આમતેમ જ ફરતાં હોય જેમ આપણે ત્યાં ગીરની આસપાસના વિસ્તારમાં દીપડા અને સિંહો આવી જાય છે તેમ જ અમેરિકાનાં ઘણા વિસ્તારો એવા છે જ્યાં રીંછ સામાન્ય રીતે જોવા મળે છે. ઘણી જગ્યાઓમાં રીંછ હુમલો કરતાં પણ જોવા મળે છે. આથી, પોલીસ એ રીંછવાળા વિસ્તારમાં સતત ફરતી રહે છે જેથી કોઈ અનિષ્ટ ન બને. તે દિવસે અમે લાકડી, સળી, ડાળીઓ જે કંઈ મળે તે હાઉસમાં લઈ આવ્યાં. આ વસ્તુઓની સાથે અમારી પાસે ચારકોલ પણ હતો જેની મદદથી અમે ફાયરપ્લેસ શરૂ કર્યો. અમારા એક અઠવાડિયાના રહેવાસ દરમ્યાન અમારો એ ફાયરપ્લેસ ક્યારેય બંધ ન થયો અને અમને એ ફાયરપ્લેસ સખત ઠંડીની વચ્ચે બસ ગરમી આપતું ગયું. અહીં અમારા પ્રથમ બે દિવસ બહુ સુંદર ગયા. બે દિવસ બાળકોનું અને કોચનું એક અલગ ગ્રૂપ જતું રહેતું. પછી પાછળથી અમે મોટાઓ પણ જંગલમાં વોક કરવા જતાં. વોક કરતાં કરતાં અમે અમારી સાથે તૂટેલી ડાળીઓ સૂકાં પાંદડાં મળે તો કૅમ્પ ઉપર લઈ આવતાં. સાંજના સમયે બાળકો આવી જાય પછી ઘર બહાર કૅમ્પ ફાયર કરી એની આજુબાજુ બેસતાં અને અવનવી વાતો કરતાં. કોર્ન, મશરૂમ, માર્શમેલો વગેરે રોસ્ટ કરીને ખાતાં.